་གྱི་བློ་འཁྲུལ་བར་བསྟན།འཁྲུལ་བ་གཞི་མེད་དུ་ཐལ་བའི་རྩོད་པ་སྤང་བའོ།།དང་པོ་ནི།སྔར།གང་ཕྱིར་དངོས་ཀུན།ཞེས་པའི་སྐབས་སུ་རང་མཚན་རྣམས་རང་རང་གི་ངོ་བོ་མ་འདྲེས་པར་གནས་པར་བཤད་ཅིང་།དེ་ཕྱིར་གཞན་སེལ་ཡུལ་ལ་ནི།།ཞེས་པར་གསལ་བ་ལས་རྫས་གཞན་པའི་སྤྱི་མེད་པར་སྨྲས་པ་ལ།གལ་ཏེ་ལོག་པའི་མིང་ཅན་གསལ་བ་རྣམས་ནི།རང་རང་གི་ངོ་བོ་ཕན་ཚུན་རྗེས་འགྲོ་མི་བྱེད་པར་མ་འདྲེས་པར་གནས་ཤིང་།དེ་དག་ལས་གཞན་པའི་ཅི་ཡང་མེད་ན།ཇི་ལྟར་ན་སྤྱིའི་ཐ་སྙད་འཐད་དེ་སྤྱི་མི་སྲིད་པར་འགྱུར་རོ་ཞེ་ན།ཞེས་པའི་ལན་བཏབ་པའི་ཕྱིར་དུ་སྤྱིའི་འཇོག་ལུགས།ཀུན་རྫོབ་ཏུ་སྤྱིའི་འཇོག་ཚུལ་དང་།དེ་དོན་དམ་དུ་མ་གྲུབ་པའི་ཚུལ་དང་བཅས་པ་འདི་དག་སྟོན་པ་ཡིན་ལ།གཞུང་འདིའི་འཕྲོས་ཚུལ་ནི་འདི་ཁོ་ན་ལྟར་ཡིན་ཏེ།རང་འགྲེལ་ལས་འདིའི་མཚམས་སྦྱོར་དུ།ད་ནི།འོ་ན་ཇི་ལྟར་གཅིག་ཏུ་ལོག་པའི་ངོ་བོ་ཅན་རྣམས་ལ་སྤྱི་ཞེས་བྱ་སྟེ།དེ་དག་དང་མ་འབྲེལ་བའི་ཕྱིར་དང་།གཞན་ཡང་མེད་པའི་ཕྱིར་རོ་ཞེ་ན་ཞེས་གསུངས་པས་སོ།།དེའི་མཇུག་ཏུ་རང་འགྲེལ་ལས།སྤྱི་ཇི་ལྟ་བུ་ཡིན་པ་ནི་བཤད་ཟིན་ཏོ།།མ་འདྲེས་པ་རྣམས་ཀྱི་ཅིག་ཤོས་དང་མ་འབྲེལ་བ་ནི།དེ་ལས་ལྡོག་པ་ཅན་རྣམས་ཀྱི་འདྲ་བ་ཉིད་ཡིན་ནོ་ཞེས་བཤད་དོ།།ཞེས་གསུངས་པའི་དོན་ནི།གསལ་བ་རྣམས་ཕན་ཚུན་གཅིག་གཅིག་ལ་རྗེས་སུ་མི་འགྲོ་ཞིང་།སྤྱི་དོན་གཞན་མེད་ཀྱང་།དེ་དག་ལ་རྗེས་སུ་འགྲོ་བའི་སྤྱི་ཇི་ལྟ་བུ་ཡིན་པ་ནི་སྔར་བཤད་ཟིན་ཏོ།།སྔར་གང་དུ་ཇི་ལྟར་བཤད་ན།སྒྲ་མ་ཡིན་དང་།མ་བྱས་རྟག་པ་སོགས་རིགས་མཐུན་མི་མཐུན་ཀུན་དང་མ་འདྲེས་པའི་སྒྲ་རྣམས་ཀྱི་ཅིག་ཤོས་རིགས་མི་མཐུན་དང་མ་འབྲེལ་བའི་ཆ་མ་བྱས་པ་ལས་ལྡོག་པར་སྣང་བ་ནི།མ་བྱས་དེ་ལས་ལྡོག་པ་ཅན་སྒྲ་ལ་སོགས་པ་རྣམས་ཀྱི་འདྲ་བའམ་སྤྱི་ཉིད་ཡིན་ནོ་ཞེས།གང་ཕྱིིར་དངོས་ཀུན།ཞེས་སོགས་ཀྱི་སྐབས་སུ་བཤད་དོ་ཞེས་པ་སྟེ།དེ་ལྟ་ནའང་།སྔར་དེ་འདྲའི་སྤྱི་དེ་བློ་ཀུན་རྫོབ་པའི་བསམ་ངོ་ཙམ་གྱི་སྤྱིར་འཇོག་ཚུལ་རྒྱས་པར་མ་བཤད་པས་དེ་ཉིད་འདིར་འཆད་ཅེས་པ་ཡིན་ལ།དེའི་ཕྱིར་བྲམ་ཟེ་ཆེན་པོས།དེ་བློའི་བསམ་པའི་དབང་གིས་སྤྱི་ཡིན་པའི་རྒྱུ་མཚན།སྔར་རྒྱས་པར་མ་བཤད་པས་འདིར་འཆད་པར་གསུངས་པ་ཡིན་ནོ།།ཚིག་གི་དོན་བཤད་པར་བྱ་སྟེ།དེ་ཡང།རྨའི་འགྱུར་ལས།ཀུན་རྫོབ་དེས་བདག་ཐ་དད་ཀྱང།།ཞེས་འབྱུང་བ་ལྟར་བཤད་པར་བྱའོ།།ཤིང་མ་ཡིན་པ་ལས་ཐ་དད་པའི་ཤིང་གསལ་གྱི་དངོས་པོ་རྣམས་ལ་བརྟེན་ནས་ཤིང་གསལ་གྱི་དོན་རྣམས་རིགས་གཅིག་ཏུ་ནི་སྣང་བའི་བློ་ཤིང་གི་སྤྱི་འཛིན་ཆོས་ཅན།བློ་ཀུན་རྫོབ་པ་ཡིན་ཏེ།ཁྱོད་གང་གི་རང་གི་ངོ་བོ་ཤིང་མ་ཡིན་ལས་ལོག་པར་སྣང་བའི་སྒྲ་དོན་སྣང་ཡུལ་དུ་བྱས་པ་དེ་ཡིས་གཞན་ཤིང་གསལ་རྣམས་ཀྱི་ཐུན་མོང་མ་ཡིན་པའི་ངོ་བོ་གཟུང་ཡུལ་དུ་བྱས་ནས་མཐོང་བ་ལ་སྒྲིབ་པར་བྱེད་པའི་བློ་ཡིན་པའི་ཕྱིར་རོ།།དེས་ན་ཤིང་གསལ་རྣམས་བདག་ཉིད་ཐ་དད་ཀྱང་བློ་ཀུན་རྫོབ་པ་དེ་ལ་ཤིང་གསལ་གྱི་དངོས་པོ་རྣམས་ཤིང་མ་ཡིན་ལས་ལྡོག་པའི་ངོ་བོ་འགའ་ཞིག་གིས་རིགས་ཐ་དད་མིན་པ་ལྟ་བུར་སྣང་ཞེས་པའམ།ཡང་ན།ཤིང་གསལ་རྣམས་རང་བཞིན་ཐ་དད་མིན་པ་ལྟ་བུར་ཏེ་རང་བཞིན་འདྲེས་པ་ལྟར་བུར་སྣང་ཞེས་པའོ།།དེས་ན་རང་བཞིན་མ་འདྲེས་པར་གནས་ཀྱང་བློ་དེ་ལ་འདྲེས་པར་སྣང་བས་ལྟ་བུ་ཞེས་སྨོས་སོ།།དེ་ལྟར་སྣང་བ་ཡང་ཤིང་མ་ཡིན་ལས་ལོག་པར་སྣང་བའི་སྒྲ་དོན་དེ་ཉིད་གཟུང་ཡུལ་དུ་བྱས་པས་ཤིང་གསལ་རྣམས་ཀྱི་རང་བཞིན་ཐ་དད་པ་ཉིད་བསྒྲིབས་པ་ཡིས་སོ།།དེ་ལ་ཀུན་རྫོབ་ཅེས་པ་ཡན་ཆད་ཀྱིས་བློ་ཀུན་རྫོབ་པ་ངོས་བཟུང་ནས།དེས་བདག་ཐ་དད་ཀྱང་།ཞེས་པ་མན་ཆད་ཀྱིས་བློ་ཀུན་རྫོབ་པ་དེ་ལ་ཇི་ལྟར་སྣང་བའི་སྣང་ཡུལ་གྱི་སྤྱི་ངོས་གཟུང་བ་ཡིན་ནོ།།དེ་ཡང་ཤིང་གི་སྤྱི་འཛིན་རྟོག་པ་ལ་ཤིང་མ་ཡིན་ལས་ལོག་པར་སྣང་བ་དེ་སྒྲ་དོན་ཡིན་ཞིང་།ཤིང་གི་གཞན་སེལ་བའི་སྤྱི་ཡིན་ལ།དེ་ཉིད་ཤིང་གསལ་རྣས་ལ་རྗེས་སུ་འགྲོ་བའི་སྤྱིའང་ཡིན་ཞིང་།བློ་ཀུན་རྫོབ་པ་དེ་ལ་དེ་ཉིད་ཤིང་གསལ་རྣམས་ལ་རྗེས་སུ་འགྲོ་བར་སྣང་ལ།དེ་ཡང་ཤིང་ཤ་པའི་རང་བཞིན་དུ་གྱུར་པའི་ཤིང་སྤྱི་དེ།ཤིང་དེའི་རང་བཞིན་དུ་གྱུར་པའི་ཤིང་མ་ཡིན་ལས་ལོག་པ་དེ་ཡིན་ལ།ཙནྡན་གྱི་རང་བཞིན་དུ་གྱུར་པའི་ཤིང་མ་ཡིན་ལས་ལོག་པ་གང་ཡིན་པ་དེ་སེང་ལྡེང་གི་རང་བཞིན་དུ་གྱུར་པའི་ཤིང་མ་ཡིན་ལས་ལོག་པ་དེ་ཡིན་པ་ལྟ་བུར་སྣང་བའི་སྒོ་ནས་རང་བཞིན་འདྲེས་པར་སྣང་བ་ཡིན་ནོ།།དེ་ལྟ་བུའི་སྤྱི་འཛིན་གྱི་བློ་དེ་ནི་ཀུན་རྫོབ་ཅེས་པའི་སྒྲ་བཤད་པའི་གཞི་ལ་བློ་ཀུན་རྫོབ་པ་དེའི་ངོར་བདེན་པའི་ཕྱིར།ཀུན་རྫོབ་བདེན་པ་ཞེས་བྱའོ།།དཔེར་ན།དབུ་མ་པའི་གཞུང་ལུགས་དག་ལས།གཏི་མུག་རང་བཞིན་སྒྲིབ་ཕྱིར་ཀུན་རྫོབ་སྟེ།།ཞེས་པ་དང་།གང་ཞིག་གིས་བསམ་གང་ཞིག་ལ།།ཡང་དག་སྒྲིབ་བྱེད་དེ་ཀུན་རྫོབ།།ཅེས་བཤད་པ་དང་འདྲའོ།།རྟོག་པ་དེ་ཀུན་རྫོབ་ཀྱི་སྒྲ་འཇུག་པའི་གཞི་ནི་མ་ཡིན་ཏེ།རང་མཚན་ཡིན་པའི་ཕྱིར་རོ།།གཉིས་པ་དེའི་སྣང་ཡུལ་བསམ་ངོའི་བདེན་པ་ཙམ་དུ་བསྟན་པ་ནི།བློ་དེ་ལ་སྣང་བའི་སྤྱི་ཤིང་མ་ཡིན་པས་ལྡོག་པར་སྣང་བ་དེ་ཆོས་ཅན།བསམ་པའི་དབང་གིས་ནི་བདེན་པར་ཡོད་པར་ནི་རབ་ཏུ་བསྒྲགས་ཏེ།དོན་དམ་པར་མ་གྲུབ་པར་བློའི་སྣང་བ་ཙམ་གྱི་ཆོས་ཡིན་པའི་ཕྱིར།གསུམ་པ་དེ་ཉིད་དོན་དམ་དུ་གྲུབ་པ་དགག་པ་ནི།ཤིང་གི་སྤྱི་འཛིན་གྱི་བློ་དེ་ཡིས་ཇི་ལྟར་ཀུན་བཏགས་པ་ཤིང་མ་ཡིན་ལས་ལྡོག་པར་སྣང་བ་དེ་ནི།དམ་པའི་དོན་དུ་མེད་དེ་དོན་དམ་པར་ཡོད་ན།དེ་འཛིན་གྱི་སྤྱི་བློ་དེ་སྣང་ཡུལ་ལ་མ་འཁྲུལ་བར་འགྱུར་ལ།དེ་ལྟ་ན་ཤིང་གི་སྤྱི་བློ་དེ་ལ་ཤིང་གསལ་རྣམས་རང་བཞིན་འདྲེས་པར་སྣང་བས་ཤིང་གསལ་རྣམས་རང་བཞིན་འདྲེས་དགོས་ནའང་།ཤིང་གི་གསལ་བ་རྣམས་ནི་ཕན་ཚུན་གཅིག་ལ་གཅིག་རྗེས་སུ་མི་འགྲོ་ཞིང་།རང་བཞིན་མ་འདྲེས་པར་གནས་པའི་ཕྱིར།གསལ་བ་དེ་རྣམས་ལ་རྗེས་སུ་འགྲོ་བའི་སྤྱི་རྫས་གཞན་ནི་མེད་དེ།དེ་འདྲ་བློ་མ་འཁྲུལ་བ་ལ་སྣང་བ་མེད་པའི་ཕྱིར།ཡང་ན་དེ་ཆོས་ཅན།དོན་དམ་པར་མེད་པར་ཐལ།ཤིང་གསལ་རྣམས་དང་རྫས་གཅིག་ཐ་དད་གང་དུ་ཡང་མ་གྲུབ་པའི་ཕྱིར།རྫས་གཅིག་ཏུ་མ་གྲུབ་པར་ཐལ།དེ་ཤིང་གསལ་རྣམས་དང་རྫས་གཅིག་ཏུ་གྲུབ་ན།དེ་སྣང་ཡུལ་དུ་བྱེད་པའི་ཤེས་པ་ལ་ཤིང་གསལ་རྣམས་རང་བཞིན་འདྲེས་པར་སྣང་བ་དེ་སྣང་བ་ལྟར་གྲུབ་དགོས་པ་གང་ཞིག།ཤིང་གི་གསལ་བ་རྣམས་ནི་ཕན་ཚུན་རྗེས་སུ་མི་འགྲོ་བའི་ཕྱིར།དེ་ཤིང་གསལ་རྣམས་ལས་རྫས་གཞན་མ་ཡིན་པར་ཐལ།ཤིང་གསལ་རྣམས་ལ་རྗེས་སུ་འགྲོ་བའི་སྤྱི་རྫས་གཞན་ནི་བློ་མ་འཁྲུལ་བ་ལ་སྣང་བ་མེད་པའི་ཕྱིར།ཞེས་བཤད་པར་བྱའོ།།དེ་ལྟ་མ་ཡིན་པར།ཤིང་གསལ་རྣམས་ཤིང་དང་རྫས་གཅིག་ཡིན་ན།ཤིང་གསལ་རྣམས་རང་བཞིན་མ་འདྲེས་པ་མ་ཡིན་པར་རྫས་གཅིག་ཏུ་འགྱུར་དགོས་ཞེས་པ་དང་མཚུངས་པའི་རིགས་པའི་རྣམ་གཞག་ཏུ་གོ་ན།དངོས་པོ་ཤེས་བྱ་ལ་མི་སྲིད་པའི་གྲུབ་པའི་མཐའ་མི་འདོད་བཞིན་དུ་ཁས་ལེན་དགོས་པར་འགྱུར་རོ།།དེ་བས་ན་རིགས་པའི་གནད་གཏུགས་པ་གང་ཡིན་པ་དེ་ཤེས་པར་བྱ་དགོས་ལ་དེ་ཡང་གཞུང་ལུགས་འདི་པ་དག་རྟོག་ངོའི་ཆོས་དག་དངོས་པོར་གྲུབ་པ་འགོག་པ་ན།དེའི་ཡུལ་ཅན་རྟོག་པ་དེ་སྣང་ཡུལ་ལ་མ་འཁྲུལ་བར་ཐལ་བ་འཕངས་ནས།དེ་ལྟ་ན་དེ་ཉིད་ལ་ཇི་ལྟར་སྣང་བ་ལྟར་གྲུབ་དགོས་པས་དངོས་པོའི་གནས་ཚུལ་འཆོལ་བར་ཐལ་བ་ཉིད་ལ་རིགས་པའི་རྩལ་དུ་འདོན་པ་ཡིན་པས་གོང་འོག་མང་པོ་ཞིག་ཏུ་རིགས་པའི་ཚུལ་འདི་ཉིད་བསྟན་པ་ཡིན་ནོ།།དེས་ན་དངོས་པོ་ཀ་བུམ་སོགས་དང་རྫས་གཅིག་ཡིན་ཀྱང་།ཀ་བུམ་རྫས་གཅིག་ཏུ་འགྱུར་མི་དགོས་ལ།རྟོག་པ་ལ་དངོས་པོར་སྣང་བ་དེ་ཀ་བུམ་དང་རྫས་གཅིག་ཡིན་ན།ཀ་བུམ་ཡང་རྫས་གཅིག་ཏུ་འགྱུར་དགོས་ཤིང་།དངོས་པོ་དང་རྟོག་པ་ལ་དངོས་པོར་སྣང་བ་གཉིས་ཀའང་ཀ་བུམ་གྱི་སྤྱི་ཡིན་པར་ཁྱད་པར་མེད་ལ།ཀ་བུམ་དེ་རྟོག་པ་ལ་དངོས་པོར་སྣང་བའང་ཡིན་ཞིང་།རྟོག་པ་ལ་དངོས་པོར་སྣང་བ་དེ་བསམ་ངོའི་བདེན་པ་དང་།གཞན་སེལ་བའི་སྤྱི་དང་།སྒྲོ་བཏགས་དང་།དངོས་པོར་མེད་པའི་ཆོས་ཡིན་ཀྱང་།རྟོག་པ་ལ་དངོས་པོར་སྣང་བ་ཡིན་ན།རྟོག་པའི་སྣང་ཡུལ་དང་།སྒྲོ་བཏགས་དང་གཞན་སེལ་བའི་སྤྱི་ལ་སོགས་པ་ཡིན་མི་དགོས་པར་ཤེས་པར་བྱའོ།།གལ་ཏེ་འོ་ན།གང་གི་རང་གི་ངོ་བོ་ཡིས།།ཞེས་ཤིང་མ་ཡིན་ལས་ལྡོག་པར་སྣང་བ་དེ་སྤྱི་འཛིན་པའི་ཤེས་པ་ཉིད་དུ་ཁས་བླངས་པས་སྤྱི་དེ་རྫས་སུ་མ་གྲུབ་པ་འགལ་ལོ་ཞེ་ན།ཤིང་གི་སྤྱི་འཛིན་ཤེས་པ་ལས་ཐ་དད་མ་ཡིན་པ་ཇི་ལྟར་དོན་གཞན་ཤིང་གསལ་རྣམས་ལ་རྗེས་སུ་འབྲང་བའི་སྤྱིར་འགྱུར་ཏེ།ཤེས་པ་མིན་ན་ཤིང་ལ་མེད་དགོས་པའི་ཕྱིར་རོ།།དེ་བས་ན་རྟོག་པ་ལ་ཤིང་མ་ཡིན་ལས་ལྡོག་པར་སྣང་བ་དེ་ཤིང་གི་སྤྱི་འཛིན་ཤེས་པ་དང་བདག་ཉིད་གཅིག་ཡིན་པས་དེའི་ངོ་བོ་ཡིན་ཀྱང་།དེའི་རྫས་མ་ཡིན་པའི་ཕྱིར།ཤེས་པ་ཡིན་པའི་ཤིང་སྤྱི་ཁས་བླང་དགོས་པའི་སྐྱོན་མེད་དོ།།ཊཱིཀ་བྱེད་ཕལ་ཆེ་བ་དག་སྤྱི་འཛིན་རྟོག་པའི་གཟུང་རྣམ་སྤྱི་ཡིན་པ་འགོག་པ་ལ་སྦྱོར་ཡང་།བཤད་ཚུལ་སྔ་མ་ཉིད་རང་འགྲེལ་གྱི་དགོངས་པ་ཡིན་ནོ།།བཞི་པ་དེས་ན་དེ་འཛིན་གྱི་བློ་འཁྲུལ་བར་བསྟན་པ་ནི།དོན་ཤིང་གསལ་རྣམས་ལ་ཤིང་གི་བདག་ཉིད་གཅིག་ཏུ་རིགས་གཅིག་པར་འཛིན་པའི་རྣམ་རྟོག་འདི་ཆོས་ཅན།ལོག་པའམ་འཁྲུལ་པ་ཡིན་ཏེ།ཤིང་གསལ་རྣམས་ཕན་ཚུན་འདྲེ་བ་མེད་པ་རང་བཞིན་གཅིག་ཏུ་འདྲེས་པར་སྣང་བ་དེས་ནའོ།།ཞེས་པའམ།ཡང་ན་རང་གི་སྣང་ཡུལ་ཤིང་སྤྱི་དེ་བདེན་པར་མ་གྲུབ་པ་དེས་ནའོ།།ལྔ་པ་འཁྲུལ་པ་གཞི་མེད་དུ་ཐལ་བའི་རྩོད་པ་སྤང་བ་ནི།གལ་ཏེ་ཤིང་གསལ་རྣམས་ལས་རྫས་ཐ་དད་པའི་ཤིང་སྤྱི་དངོས་པོར་གྲུབ་པ་མེད་ན།ཤིང་གི་སྤྱི་འཛིན་རྒྱུ་མེད་དུ་འབྱུང་བར་འགྱུར་རོ།།དེས་ན་ཤིང་གསལ་རྣམས་རིགས་གཅིག་ཏུ་འཛིན་པའི་བློ་སྐྱེ་བ་ནི།ཤིང་སྤྱི་རྫས་གཞན་ཞིག་དེ་རྣམས་ལ་རྗེས་སུ་འགྲོ་བ་ལས་སྐྱེས་པ་ཡིན་ནོ་ཞེ་ན།ཤིང་གསལ་རྣམས་གཅིག་ཏུ་འཛིན་པའི་བློ་འདིའི་ས་བོན་ནི་ཤིང་གི་མིང་གང་དང་ལྡན་ཞིང་མིང་དེའི་དོན་ཡལ་ག་ལོ་འདབ་སོགས་གང་དང་ལྡན་པ་ཕན་ཚུན་དུ་ཐ་དད་ཅིང་མ་འདྲེས་པར་གནས་པའི་ཤིང་གསལ་དག་ཡིན་ཏེ།དེ་དག་མངོན་སུམ་གྱིས་མཐོང་བས་བཞག་པའི་བག་ཆགས་སད་པ་ལས་སྐྱེས་པའི་ཕྱིར་རོ།།དེས་ན་ཤིང་གསལ་རྣམས་རང་བཞིན་འདྲེས་པར་སྣང་བའི་སྒོ་ནས་རིགས་གཅིག་ཏུ་འཛིན་པའི་འཁྲུལ་རྒྱུ་ནི་བག་ཆགས་དེ་ཉིད་ཡིན་ལ་བག་ཆགས་དེ་ཉིད་གང་མཐོང་བའི་སྒོ་ནས་འཇོག་པའི་ས་བོན་ནམ་འཁྲུལ་གཞི་ནི་ཤིང་མ་ཡིན་དང་མ་འདྲེས་པར་གནས་པའི་ཤིང་རང་མཚན་རྣམས་ཡིན་ནོ།།དོན་འདི་ཉིད་སྟོན་པར་བཞེད་ནས་རང་འགྲེལ་དུ་རྣམ་པར་རྟོག་པ་འདི་ནི་དེ་ཁོ་ན་འཛིན་པ་ན།རང་གི་བག་ཆགས་ཀྱི་རང་བཞིན་ལས་དེ་ལྟར་སྣང་ངོ་།།ཞེས་བྱ་བ་ལ་སོགས་པ་གསུངས་སོ།།གལ་ཏེ་ཤིང་སྤྱི་དོན་གཞན་མེད་པའི་ཤིང་གསལ་དུ་མས་ཤིང་གི་སྤྱི་འཛིན་གཅིག་བསྐྱེད་པ་མི་འཐད་དེ།གཞན་དུ་ན་ཇི་ལྟར་ཤིང་གསལ་རྣམས་ཀྱིས་ཤིང་གི་སྤྱི་འཛིན་སྐྱེད་པར་བྱེད་པ་ལྟར་བ་ལང་གི་གསལ་བ་རྣམས་ཀྱིས་ཀྱང་ཤིང་གི་སྤྱི་འཛིན་ཤེས་པ་སྐྱེད་པར་འགྱུར་ཏེ།ཤིང་སྤྱི་དོན་གཞན་དང་བྲལ་བའི་དུ་མར་ཁྱད་པར་མེད་པའི་ཕྱིར་རོ་ཞེ་ན།ཤིང་གསལ་འགའ་ཞིག་ནི་དོན་ཤིང་གསལ་རྣམས་རིགས་གཅིག་ཏུ་རྟོགས་པའི་ཤེས་པ་བསྐྱེད་པ་ལ་སོགས་པའི་དོན་གཅིག་སྒྲུབ་པ་ལ་སྤྱི་དོན་གཞན་མེད་པའི་ཐ་དད་ཡིན་ཡང་རང་བཞིན་གྱིས་སམ་རང་རྒྱུ་ལས་དེར་ངེས་པ་མི་འགལ་ཏེ།དཔེར་ན་བྱེ་བྲག་པ་ཁྱོད་རང་གི་ལུགས་ལ།དབང་པོ་དང་ལ་སོགས་པ་བདག་དང་།ཡིད་དང་།དེ་གཉིས་ཕྲད་པའི་འབྲེལ་བ་རྣམས་ལ་སྤྱི་དོན་གཞན་མེད་ཀྱང་དབང་ཤེས་གཅིག་བསྐྱེད་པ་བཞིན་ནོ།།གཞན་ཡང་སྤྱི་དོན་གཞན་མེད་ན།ཤིང་གསལ་བཞིན་དུ་བ་ལང་གི་གསལ་བ་རྣམས་ཀྱིས་ཀྱང་ཤིང་གི་སྤྱི་འཛིན་སྐྱེད་མི་དགོས་ཏེ།དཔེར་ན།སྨན་སླེ་ཏྲེས་དང་བར་པ་ཏ་ལ་སོགས་པ་ཁ་ཅིག་སྤྱི་དོན་གཞན་མེད་པའི་ཐ་དད་ཡིན་ཀྱང་།དེ་དག་ལྷན་ཅིག་སྦྱར་བའམ།སོ་སོར་སྦྱར་བ་ཡིས་རིམས་ལ་སོགས་པ་ཞི་བའི་འབྲས་བུ་གཅིག་བྱེད་པར་མཐོང་གི།དེ་དག་དང་སྨན་སྤྱི་དོན་གཞན་མེད་པར་ཁྱད་པར་མེད་ཀྱང་།ཞོ་དང་ག་གོན་ལ་སོགས་པ་གཞན་གྱིས་དེ་ལྟར་མ་ཡིན་པ་བཞིན་ནོ།།ག་གོན་ནི།ཤིང་ཏོག་འབྲས་བུ་ཆེན་པོ་སྨིན་པ་རོ་སྐྱུར་ཞིང་།ནང་ན་ཁུ་བ་མང་བ།འདུ་བའི་ནད་ཕལ་ཆེ་བ་ལ་གནོད་པའོ།།དེ་ཡང་གཞུང་འདི་དག་གིས་སྤྱི་དོན་གཞན་མེད་པའི་དུ་མས་འབྲས་བུ་གཅིག་སྐྱེད་པ་མི་སྲིད་པར་འདོད་པ་ལ་ཁས་བླངས་ཀྱི་བསལ་བ་དང་།མངོན་སུམ་གྱི་བསལ་བ་གཉིས་བསྟན་པ་ཡིན་ཏེ།དང་པོ་ནི།དབང་པོ་ལ་སོགས་བཞིན།ཞེས་པ་དང་།ཕྱི་མ་ནི་དཔེར་སྨན།ཞེས་སོགས་ཀྱིས་སོ།།གལ་ཏེ་སྨན་དེ་དག་ལ་སྨན་སྤྱི་དོན་གཞན་གཅིག་ཡོད་པ་དེས་ནད་ཞི་བའི་འབྲས་བུ་དེ་བྱེད་པ་ཡིན་ནོ།།ཞེ་ན།སྨན་སྤྱི་དོན་གཞན་དེས་ནད་ཞི་བར་བྱེད་པ་མ་ཡིན་པར་ཐལ།དེ་ཡིན་ན།དེ་ནི་སྨན་ཐམས་ཅད་ལ་ཡོད་པར་ཁྱད་པར་མེད་པས།སྨན་གཅིག་གིས་མཁྲིས་ནད་སེལ་བ་ལྟར།སྨན་ཐམས་ཅད་ཀྱིས་མཁྲིས་ནད་སེལ་བར་འགྱུར་བའི་ཕྱིར་དང་།དེ་ལྟ་ན།སྨན་དེ་དག་སྐྱེ་སའི་ཞིང་སོགས་ཐ་དད་ཀྱང་ནུས་པ་ཁྱད་པར་མེད་པར་ཐལ་བར་འགྱུར་བའི་ཕྱིར།དེར་མ་ཟད་སྤྱི་དེ་ནི་རྟག་པ་ཡིན་ལ།བརྟེན་པས་ཕན་འདོགས་པ་མེད་པའི་ཕྱིར་ཡང་ནད་ཞི་བའི་འབྲས་བུ་བྱེད་པ་མི་འཐད་དོ།།གཉིས་པ་དེ་ལ་རྩོད་པ་སྤངས་ནས་ཡུལ་ཅན་རྟོག་པའི་འཇུག་ཚུལ་བཤད་པ་ལ།རྟོག་པའི་སྣང་ཚུལ་སྤྱིར་བསྟན་པ་དང་།རྟོག་པའི་སྣང་ཚུལ་གྱི་ཁྱད་པར་གྱིས་སྤྱི་གཞི་མཐུན་སོགས་ཀྱི་རྣམ་གཞག་བྱེད་ཚུལ་བྱེ་བྲག་ཏུ་བཤད་པའོ།།དང་པོ་ནི།དེ་ལ་བསམ་པའི་དབང་གིས་ནི།།སྤྱི་ཡོད་པར་ནི་རབ་ཏུ་བསྒྲགས།།ཞེས་སྨྲས་པ་ལ།ཁོ་ན་རེ།ཤིང་མ་ཡིན་ལས་ལྡོག་པར་རྟོག་པ་ལ་སྣང་བ་དེ་ཤིང་སྤྱི་ཡིན་ན།དེ་ཉིད་ཤིང་གསལ་རང་མཚན་རྣམས་ལ་རྗེས་སུ་འགྲོ་བའི་ཤིང་སྤྱི་ཡིན་ནམ།རྟོག་ངོའི་སྣང་བ་ཁོ་ན་ལ་རྗེས་སུ་འགྲོ་བའི་སྤྱི་ཡིན།དང་པོ་ལྟར་ན་ཤིང་གསལ་རང་མཚན་རྣམས་རྟོག་པ་ལ།ཤིང་མ་ཡིན་ལས་ལྡོག་པར་སྣང་བ་དེ་ཡིན་དགོས་པས།རང་མཚན་རྟོག་པའི་སྣང་ཡུལ་དུ་འགྱུར་མི་སྲིད་པ་དང་འགལ་ལ།གཉིས་པ་ལྟར་ན།ཤིང་གསལ་རྣམས་འབྲས་བུ་རིགས་གཅིག་བྱེད་པར་མཚུངས་ཤིང་།ཤིང་མ་ཡིན་ལས་ལྡོག་པར་མཚུངས་པས་ཤིང་མ་ཡིན་ལས་ལྡོག་པར་རྟོག་པ་ལ་སྣང་བ་དེ་ཉིད་ཤིང་སྤྱིར་འཇོག་པ་འགལ་བར་འགྱུར་ཏེ།རྟོག་ངོའི་སྣང་བ་ཁོ་ན་ཡིན་ན་འབྲས་བུ་བྱེད་པ་དང་།ཤིང་མ་ཡིན་ལས་ལོག་པར་འགལ་བའི་ཕྱིར་རོ།།ཞེ་ན།དེའི་ལན་སྟོན་པ་ལ།རང་བཞིན་དེ་འཛིན།ཞེས་སོགས་ཀྱིས་སྤྱི་འཛིན་རྟོག་པའི་སྣང་ཚུལ་སྤྱིར་སྟོན་ཅིང་།ཤེས་ལ་ཡོད་པའི།ཞེས་སོགས་ཀྱིས།སྣང་ཚུལ་དེའི་ཁྱད་པར་གྱི་སྒོ་ནས་སྤྱི་གཞི་མཐུན་སོགས་ཀྱི་རྣམ་གཞག་བྱེད་ཚུལ་རྒྱས་པར་བཤད་ནས།རྩོད་པ་དེའི་ལན་དངོས་སྟོན་པ་ཡིན་ཏེ།དེ་ཡང་སྤྱི་འཛིན་རྟོག་པ་ལ་ཤིང་གསལ་རང་མཚན་རྣམས་ཤིང་མ་ཡིན་ལས་ལྡོག་པར་སྣང་ཞིང་།དེའི་རྒྱུ་མཚན་གྱིས།རྟོག་པ་ལ་ཤིང་མ་ཡིན་ལས་ལྡོག་པར་སྣང་བ་དེ་ཉིད་ཤིང་གསལ་རང་མཚན་རྣམས་ཀྱི་སྤྱིའི་རྣམ་གཞག་བྱེད་ལ།རྟོག་པ་ལ་ཤ་པ་དེ་ཉིད་སྤྱིར་ཤིང་མ་ཡིན་ལས་ལོག་ཅིང་།བྱེ་བྲག་ཏུ་ཤ་པ་མ་ཡིན་པ་ལས་ཀྱང་ལོག་པའི་ལྡོག་པ་གཉིས་ཚོགས་སུ་སྣང་ལ།དེ་ཉིད་རྒྱུ་མཚན་དུ་བྱས་ནས་ཤ་པ་དང་ཤིང་གི་གཞི་མཐུན་གྱི་ཐ་སྙད་བྱེད་ཅིང་།དེའི་ཕྱིར་རང་མཚན་ལ་རྗེས་སུ་འགྲོ་ལྡོག་བྱེད་པའི་སྤྱི་ཡིན་ཀྱང་།རྟོག་པ་ལ་སྤྱི་དང་གཞི་མཐུན་དུ་སྣང་བ་དེ་དག་ནི་དོན་དམ་པར་ཡོད་པ་མ་ཡིན་གྱི།ཀུན་རྫོབ་ཙམ་དུ་བ